**A COMMITTE FOR HUMAN RIGHTS IN RUMANIA (CHRR, (Romániai Emberi Jogokért Bizottság)**

**SAJTÓJA - 1976 – 1989.**

**A szervezet megalakulásának rövid ismertetése[[1]](#footnote-1)**

A Romániai Emberi Jogokért Bizottság 1976-ban az Amerikai Egyesült Államokban élő magyar származású fiatalok spontán csoportosulásából alakult meg. A fiatalok tüntetést szerveztek a román ENSZ Misszió New-Yorki épülete elé. A tüntetés előtti napon a New York Times-ban, hirdetés formájában ismertették az erdélyi magyarság súlyos helyzetét, és közölték követeléseiket, miszerint az amerikai kormány következetesen álljon ki az emberi jogok védelme mellett és gyakoroljon nyomást a román kormányra a két és félmilliós erdélyi magyarság emberi jogainak tiszteletben tartása érdekében. A hirdetést 1976. május 7-én jelentették meg, egyben a másnapi tüntetésen való részvételre buzdítva a New Yorkban és környékén élő magyarságot. A tüntetés 2500 magyar részvételével a vártnál sikeresebb volt. A hirdetés és a tüntetés célja az volt, hogy felkeltse a figyelmet a Romániában elő magyar kisebbség jogfosztott helyzetére.

A tüntetés után az érdeklődők és tenni szándékozók megnövekedett száma miatt szükségessé vált, hogy az eddig spontán módon összeállt csoportosulás civil szervezetként, hivatalosan is bejegyeztesse magát. A bejegyzés után a szervezet hivatalos neve „**Committee for Human Rights in Rumania**” (a továbbiakban CHRR). (magyarul: Romániai Emberi Jogokért Bizottság)

A szervezet tevékenységét úgy jellemezhetjük, hogy tüntetésekkel, lobbizással, ismeretterjesztéssel, felvilágosítással igyekszik elérni azt a célt, amit 1977-ben így határoztak meg: *„A cél a romániai magyarság fennmaradásának biztosítása, nyelvének, kultúrájának megőrzése az erőszakos román beolvasztási kísérletekkel szemben. Nem engedhetjük meg magunknak két és félmillió magyar elvesztését. E cél elérésének megvannak a megfelelő eszközei, az* ***emberi jogok*** *intézményének a nemzeti kisebbségeket védő szabályaiban.(…)* [[2]](#footnote-2) *Követeléseiket az emberi jogok nemzetközi normáinak alapján fogalmazták, mely jogok az erdélyi magyarságot is megilletik és ennek érvényesítéséért harcolnak.*

***Egy meghatározott módszert követnek, mely nagyjából az amerikai politikai jogok és lehetőségek felhasználásából áll.*** [[3]](#footnote-3)

Amikor mindazok a követelések, melyeket az erdélyi és felvidéki magyarok[[4]](#footnote-4) dokumentumokban megfogalmaztak egyértelműen kimondják, hogy a nemzetközi gyakorlatban fennen hirdetett „emberi jogok” nem elégségesek egy kisebbség fennmaradásának biztosítására, hanem csakis a kisebbségek „kollektív jogainak” elismerése jelenthet megoldást, módosítják, árnyalják, eredeti elképzelésüket. *„Szervezetünk az emberi jogok fogalmát elsősorban* ***eszköznek****, nem pedig végcélnak tekintette. – írja Hámos László. Ez persze nem azt jelenti, hogy nem harcolunk az emberi jogokért, de ugyanakkor mindig is teljesen tisztában voltunk azzal, hogy* ***a jelenleg érvényben lévő, személyi szabadságjogokról szóló nemzetközi deklarációk nem foglalják magukba*** *a nemzeti kisebbségeket illető* ***sajátos közösségi jogokat,*** *amelyekre az erdélyi, felvidéki és más kisebbségi magyaroknak égető szüksége lenne[[5]](#footnote-5).*

Függetlenül attól, hogy tisztában vannak az önrendelkezési jog fontosságával, amikor a Szenátus és a Ház által külön-külön megszavazott törvénymódosítás (amely eredetileg magában foglalta az erdélyi magyarság önrendelkezési jogára vonatkozó részeket), a CHRR egyik volt vezető befolyásos tagja közbenjárásának hatására *a fenti két változatot egyeztető Bizottság végleges törvényszövegéből kiemelték a legfontosabbat:* ***az erdélyi magyarság önrendelkezési jogát****.*

*„Érthetetlen, -* írja az Amerikai-Kanadai Magyar Élet cikkírója *- hogy egy magyar miért tette ezt, s érthetetlen, hogy a CHRR-t, másik nevén HHRF (Committee for Human Rights in Rumania, vagy Hungarian Human Rights Foundation) miért helyeselte ezt?[[6]](#footnote-6)*

**Ez a szervezet miben különbözött a többi, Erdélyért tevékenykedő magyar szervezettől?**

A szervezet tagjainak nagy része olyan magyar származású fiatalokból áll, akik már az Egyesült Államokban születtek (vagy nagyon fiatalon kerültek oda) és ott végezték tanulmányaikat. Ahogyan mondják magukról, ők kettős öntudattal rendelkeznek, amiből az amerikai a meghatározó.[[7]](#footnote-7) Magyarul is beszélnek, főleg a családban, de mindennapjaikat amerikai környezetben élik. Tökéletesen beszélnek, fogalmaznak és írnak angolul. Fiatalságukból adódóan mozgékonyak, célratörők, kihasználnak minden lehetőséget és mindent bevetnek a cél elérése érdekében. Gondolkodásuk tipikusan amerikai. Mindezek a tulajdonságok előnyükre vállnak azokban a lobbi-tevékenységekben, melyeket az erdélyi magyarságért folytatnak. Nagy és értékes munkát végeztek. Ezt senki nem vonja kétségbe. Ugyanakkor csakis azokat a „megoldásokat” szorgalmazzák, és fogadják el, amelyeket az amerikai politikusok és végső soron az amerikai kormány is támogat.

Önmagukról írják – „*A CHRR egy* ***célra*** *alakult, hogy a romániai magyarságot, mint nemzeti, nyelvi és vallási kisebbséget a nemzetközi jog alapján megillető jogok megvédéséért harcoljon, illetve számára e jogok helyreállítását követelje. Egy meghatározott módszert követ, mely nagyjából az amerikai politikai jogok és lehetőségek felhasználásából áll.(...) Röviden: az erdélyi ügy szolgálatán kívűl mint szervezet, semmi más ideológiai, politikai, helyi acsarkodási stb. kérdésben nem tartozunk egyik táborhoz sem****. (...) Mások hasznos, áldozatos munkáját azonban mindig megbecsüljük, s ez a legkevesebb, amit mi is elvárhatunk***.[[8]](#footnote-8)

A valóságban ez a kijelentés más képet mutatott. A minden alapot nélkülöző, igazságtalan és kioktató megjegyzéseikkel, az idősebb generáció erőfeszítéseinek lekicsinylésével éket ütöttek a külhonban Erdélyért harcoló szervezetek közé.

Az idősebb generációval ellentétben ők nem ismerik az erdélyi magyarság mindennapjait, küzdelmeit (sem történelmét), ezért ezzel nem is foglalkoznak. Nincsen erdélyi múltjuk, tapasztalatuk, és főleg érzelmileg nem kötődnek Erdélyhez. Ezért nem értik az idősebbek által követett célkitűzéseket. Egy cél lebeg előttük: az erdélyi magyarság egyéni emberi jogainak a visszaállítása. Úgy gondolták, hogy az adott amerikai és nemzetközi körülmények között csakis ezt lehet követelni, és semmi többet. **Mindezektől a nézetkülönbségektől függetlenül a szervezet által megfogalmazott célok mentén kifejtett tevékenységük az erdélyi magyarság emberi jogainak érdekében hasznos és eredményes volt.**

1975-ben Románia megkapta az úgynevezett legnagyobb vámkedvezményt. Az Egyesült Államok kormánya a vámkedvezmény évente való meghosszabbításának feltételei között az adott országban az emberi jogok tiszteletben tartását is előirányozta. Erről a kérdésről a kongresszus mindkét háza nyilvános meghallgatásokat rendezett. Ezt a lehetőséget használta ki a fiatalokból álló szervezet, és 1976 és 1987 között minden évben (összesen 24 alkalommal) részt vettek ezeken a meghallgatásokon és kinyilvánították véleményüket és követeléseiket az erdélyi magyarság érdekében. Ezek szóbeli meghallgatások és jól dokumentált írásbeli, beadványok voltak.

„*Erre a munkára nem kért fel, nem kényszerít senki, önmagunkon kívül nem „képviselünk” senkit, és önként vállalt munkánk kiértékeléséért is elsősorban mi magunk vagyunk a felelősek, hiszen ki ismerné jobban saját körülményeinket és lehetőségeinket?* (…)[[9]](#footnote-9)

A szervezet munkatársainak figyelme a nyolcvanas évek első felében az akkori Csehszlovákiában élő magyar kisebbség helyzetének fokozatos romlására is kiterjedt. A magyar kisebbség jogainak csorbítását előirányzó törekvések ellen főleg Duray Miklós emelt szót. A Kutyaszorító című könyvében erről hitelesen írt. A könyv kéziratát kijuttatta nyugatra és a CHRR munkatársai angolra fordították, majd 1983-ban kiadták. A szervezet felvállalta a Csehszlovákiában élő magyarság helyzetének szóvá tételét a nyugati hivatalos körökben. Az ily módon megnövekedett tevékenységi kör ellátására a szervezet nevet változtatott és a CHRR helyett, hivatalosan a Hungarian Human Rights Foundation (HHRF) (Magyar Emberi Jogok Alapítvány) nevet vette fel.

Azokkal a szervezetekkel, akik egyetértettek az általuk megfogalmazott célokkal szívesen vállaltak közös tevékenységet, pl. az Amerikai Erdélyi Szövetséggel és az Erdélyi Bizottsággal karöltve létrehozták az Észak-Amerikai Erdélyi Koordináló Bizottságot

**A CHRR sajtója 1976 és 1989 között**

CHRR sajtójának tanulmányozása nagy nehézségek elé állítja a kutatókat. Megalakulásuk első évében tevékenységükről beszámolókat írtak és ezeket különböző lapokban helyezték el. Az elején nem is beszélhetünk igazi sajtóról, hiszen a beszámolók csak évszámokat tartalmaznak, de nincs számozásuk, nincsenek rovataik és nincs periodicitásuk. Nem jelzik a szerkesztők nevét,(esetleg: főszerkesztő vagy felelős szerkesztő), nincsenek aláírt cikkek, tudósítások. Mi a megjelenés dátuma szerint próbáltunk egy sorrendet felállítani, ami hozzávetőleges, és nem biztos, hogy a valóságnak mindenben megfelelő.

Az első tevékenységi beszámolóikat **ERDÉLY VÉDELMÉBEN[[10]](#footnote-10)** címen jelentették meg. Tudomásunk szerint tudósításaikat, beszámolóikat eleinte nem külön kiadványban, hanem más lapok hasábjain adták közre, Erdély Védelmében cím alatt. Az első beszámoló 1976 májusában, a Magyar Holnap című lap hasábjain, jelent meg, ahol egy felhívást tettek közzé az 1976. május 8-ára tervezett tüntetéssel kapcsolatban. Kérik az Amerikában élő magyarságot, hogy nevezett időben vegyen részt a New York-i Román Konzulátus előtti tüntetésen. A Magyar Holnap tudósítója meleg szavakkal üdvözölte a sikeres tüntetést.[[11]](#footnote-11) *„Amennyit egyáltalán el lehetett érni erdélyi véreink érdekében, azt föltétlenül elérte az a fiatal magyarokból alakult bizottság, a COMMITTE FOR HUMAN RIGHTS IN RUMANIA, amely azt tűzte ki céljául, hogy az Egyesült Államok törvényhozásában megakadályozza azt, hogy Románia egy újabb évre elnyerje Amerika vámkedvezményét.**E hasábokon már megemlékeztünk a New Yorki és Washingtoni tüntetésekről, amelyeken magunk is részt vettünk. Sőt a munkába is bekapcsolódtunk olyan módon, hogy* ***több mint 10 ezer példányszámban postáztuk a MAGYAR HOLNAP azon számait, (a rendes előfizetőkön kívül) amelyekben cikkek jelentek meg az erdélyi üggyel kapcsolatban.*** *Jelen számunkban pedig (amely tízezer példányban jelenik meg) beszámolunk azokról az eseményekről, amelyeket a Committe for Human Right in Romania és más egyesületek az ügyben elértek. Figyelő. (Magyar Holnap, 1976 október)*

**Az indulástól számított 6. évben (1982) az Erdély Védelmében cím alatt megjelent beszámolókról a következőket nyilatkozták: „***A beszámolók általában, a sok egyéb feladat miatt, egy kissé elmaradnak. Mindig fontosabbnak tartottuk a tényleges munkát, de időhiány miatt a beszámolók vagy késtek, vagy elmaradtak*. Mint írják, most egy barátjuk elvállalta egy tájékoztató szerkesztését, azokból az anyagokból melyeket számára összegyűjtenek. *„Ennek megjelenése rendszeres lenne, fő célja a tájékoztatás, nemcsak a saját munkánkról, hanem az erdélyi és felvidéki magyarság sorsát érintő fontosabb politikai hírekről, eseményekről, adatokról, dokumentumokról. Míg kulturális téren az Amerikai Erdélyi Szövetség által kiadott Transsylvania hézagpótló szerepet tölt be, úgy érezzük, a mi kiadványunk politikai téren töltene be hasonló szerepet. (…) Gondolkozunk egy színvonalas angol nyelvű rendszeres tájékoztató kiadásán is, ennek megjelenése is csak az anyagiakon múlik.” (Erdély Védelmében, 1982. május 15.)*

**ERDÉLY VÉDELMÉBEN 1976. augusztus 15. (1. szám)**

Szerintünk az első önálló kiadvány 1976. augusztus 15-én jelent meg ERDÉLY VÉDELMÉBEN címmel. Alcíme: Időszakos beszámoló Bizottságunk munkájáról.

**A kiadvány fő címei**: ***Kétfrontos támadás***. Vagyis tüntetések szervezése és a képviselők meggyőzése; Tüntetés a Capitolium lépcsőin: Tizennyolc államból több mint ezer magyar ember gyűlt össze. Több amerikai képviselő is felszólalt és támogatásukról biztosították a szervezetet; Egyre több támogatónk van a Kongresszusban; A jövő feladatai.

**ERDÉLY VÉDELMÉBEN** **1976. november 15. (2. szám)**

Bár nincs sorszáma mi úgy látjuk, hogy ez a 2. önállóan megjelent kiadvány.

Évvégi beszámoló 1976. eredményeiről: Felidézzük a beszámoló egy néhány részletét melyek rávilágítanak a Bizottság által kifejtett tevékenység fontosságára. Az Amerikában élő magyar diaszpóra történetében ez az év azért volt fontos mérföldkő, mert az eddig az erdélyi ügyekkel szemben közönyösnek tűnő népcsoport megmutatta, hogy képes megmozdulni és a szavát felemelni egy számára égetően fontos ügy érdekében. A beszámoló kitér a kongresszusi meghallgatások előzményeire és az ezeken való részvételre. 1975-ben Románia elnyerte az Egyesült Államoktól az úgynevezett legnagyobb vámkedvezményt (most favored nation: MFN). A törvény a kedvezmények megadását különböző feltételekhez kötötte és azok teljesítésének évenkénti felülvizsgálatát rendelte el. A feltételek között szerepelt az emberi jogok, így a nemzeti kisebbségek jogainak tiszteletben tartása is. Mint írták *„az erdélyi magyarság hatásos érdekvédelmének ez a hiánya vezetett bennünket a Committee for Human Rights is Rumania megalakítására.”*

A továbbiakban részletesen beszámolnak a kongresszusi meghallgatásokról.

**ERDÉLY VÉDELMÉBEN 1977. augusztus 30. (3. szám)**

Bár a számozás itt is elmaradt, szerintünk ez a lap 3. száma.

1977. augusztus 30. keltezéssel a CHRR, 16 oldalas füzetben jelentette meg az éves tevékenységéről szóló beszámolóját. A füzet anyagát az Amerikai Kanadai Magyar Élet is közölte három részben. (1977. 38; 39; és 41. számában) A lap főleg a Bizottság által 1977-ben elért eredményeket mutatja be. Ez a munka kongresszusi és szenátusi meghallgatásokból, külügyminisztériumi megbeszélésekből, tüntetések szervezéséből és lebonyolításából stb. állt. Bár így ez a munka első olvasatra nagyon egyszerűnek tűnik, a valóságban egy nagyon kemény, szervezett tevékenységet igényelt.

**Fejezetek címei: A Plains-i tüntetés.** Célja, hogy felhívják az új elnök Jimmy Carter figyelmét a romániai magyar kisebbség emberi jogainak egyre durvább megsértésére; **Megbeszélés a külügyminisztériumban.** A külügyminisztérium felkérte a szervezetet, hogy készítsen egy beszámolót az erdélyi magyarság helyzetével kapcsolatban**; Illyés Elemér előadóútja:** Tudósítás Illyés Elemér Münchenben élő író „Erdély változása” című, 1976-ban megjelent könyvének bemutatójáról; **Tüntetés a Columbia Egyetem előtt:** Románia függetlenségének 100. évfordulója alkalmából román „történészek” előadásokat tartottak a nagyobb egyetemeken. Olyan történészek, mint Constantin Giurescu, Stefan Pascu, valamint Ilie Ceausescu (A diktátor fivére), akik többek között azt igyekeztek bizonyítani, hogy a magyar nép csak „betolakodó” volt Erdélyben az „eredeti” román őslakosság rovására.Az egyetem előtt a tüntetők táblákkal, hangszórón közvetített véleménynyilvánítással tiltakoztak, míg a teremben magyar történészek nagyon kellemetlen kérdésekkel bombázták az előadókat.

**Újabb külügyminisztériumi tárgyalás és a Helsinki bizottság meghallgatásai;** Erre a meghallgatásra a CHRR is egy nagyobb tanulmányt készített.**; 55 képviselő levele az elnökhöz** a romániai magyar kisebbség ügyében. **Az elnök javaslata**. A válasz semmitmondó. **Hirdetésünk a New York Timesban.** Az 1977. július 17-én megjelent hirdetés teljes szövegét betették a kongresszusi naplóba. **A tüntetés utóhatása:** A képviselőházban *egyre többen ismerik fel, hogy a „független bátor Románia” hazug mítosza mögött a világ egyik legsovinisztább, legelnyomóbb rendőrállama rejtőzik*. Mindez azonban nem volt elég ahhoz, hogy az Egyesült Államok változtasson az emberi jogok súlyosan megsértő Románia politikáján.

**A Helsinki Bizottság jelentése** 1977. augusztus 1-én készült el a Helsinki Bizottság jelentése Romániáról. A jelentés nagy részben támaszkodik a CHRR által gyűjtött dokumentumokra. **Számvetés és terveink** címmel az értesítő beszámolót közöl CHRR elképzeléseikről, munkájukról és jövőbeni terveikről.

Az erdélyi magyarság helyzete csak romlott, ezért a harcot tovább kell folytatni. Kiemelik, hogy „*akit elkedvetlenít a kedvezmények meghosszabbítása, gondoljon arra, hogy azok megtagadása nem elsődleges célunk.* ***Célunk az, hogy a kedvezményeket******veszélybe hozzuk, s ezáltal nyomást gyakoroljunk a román kormányra.”*** *„Mi tehát a mérlege a nyolc hónapnak?*” – teszi fel a kérdést a szerző, majd így folytatja*. „Sajnos Erdélyből nem jött lényeges javulásról hír,* ***a dörömbölést tehát*** *folytatjuk.”[[12]](#footnote-12)*

*„Munkánk során sosem szabad elveszíteni a célt szemünk elől. A cél a romániai magyarság fennmaradásának biztosítása, nyelvének, kultúrájának megőrzése az erőszakos román beolvasztási kísérletekkel szemben. Nem engedhetjük meg magunknak két és félmillió magyar elvesztését. E cél elérésének megvannak a megfelelő eszközei, az* ***emberi jogok*** *intézményének a nemzeti kisebbségeket védő szabályaiban.* Kifejtik, hogy az idősebb erdélyi magyar szervezetek egyes képviselőivel ellentétben ők nem játszanak „kormányosdit”. *A magyar körökben olykor tapasztalható* ***szájhősködés, nagyotmondó vetélkedés*** *helyett talán már szinte abnormálisnak tűnik, ha egy társaság ahelyett, hogy tyúklétrán próbálna az égbe mászni, egy korlátozott, de realisztikus célt követ,* ***szakértelemmel*** *és hébe-hóba némi sikerrel.(…).*

Ezek a durva megjegyzések, fölöslegesen kioktató, mások munkáját lenéző magatartásuk vezetett ahhoz a személyeskedésig is elmenő törésvonalhoz, mely e fiatal, de semmilyen erdélyi kötődéssel nem rendelkező szervezet és az idősebb erdélyiek által létrehozott egyes szervezetek között kialakult és sok esetben a sajtóban is hangot kapott.

Ennek a kis füzetnek a tejes anyaga megjelent a Kanadai Magyar Élet című lap 1977. évi 38, 39, és 41. számában.

A kiadványt ismerteti a Transsylvania[[13]](#footnote-13) is. Elismerésüket fejezik ki a szervezet munkája iránt, amivel a szövetség teljes mértékben azonosul.

De nem mindenki értékeli beleegyezően a szervezet tevékenységét és főleg a hangnemét. Kritikus véleményt olvashatunk többek között a Magyarság 1977. október 7. számában, Stirling György: Csendes hozzászólás (Az ezeréves Magyarország és a „reálpolitika”) című írásában.valamint a Magyarság 1977. augusztus 5. számában is.

**Erdély védelmében! - (4. szám.)**(A Committee for Human Rights in Rumania)

A következő lapszám 1978. március 15-én jelent meg.[[14]](#footnote-14)

Ezt a számot úgy is hívhatnánk, hogy Király Károly száma. A lap főleg a Király Károly által írt és nyugatra kijuttatott leveleket tartalmazza. Ezek nagyon fontos dokumentumok abból a szempontból, hogy nem egy kívülálló írta, hanem egy olyan ember, aki Erdélyben él, aki belülről ismeri az egész rendszert, annak gondolkodását, rezdüléseit. Számol azzal, hogy ha ennek a sötét hatalomnak ellenszegül, akár az életével is fizethet. Tudja kikkel áll szemben, és mégis vállalja azt, hogy megismertesse a világot ennek a velejéig romlott rendszernek az igazi arcával.

**Címek a beszámolóból**: Magasfeszültség Erdélyben! Frontáttörés az erdélyi magyar ügyben! Király Károly Erdély hőse. Mit kell tennünk, hogy méltók legyünk hozzá? Hogyan fogadjuk az áprilisban Amerikába érkező Ceausescut? *Világraszóló, amit Király Károly tett.* – írja a lap *- Drámai elhatározással Kelet és Nyugat elé tárta a bukaresti rezsim magyarellenes politikáját. És ez nem kis dolog: Valójában életét ajánlotta fel nemzetének*. Leveleit angolra fordították és a CHRR segítségével eljuttatták a nyugati sajtóorgánumokhoz is. *Király Károly küzdelme és áldozata* cím alatt ismertetik életútját és leveleinek indokait, valamint a nyugati sajtóban való terjesztését, amely elsősorban a CHRR munkájának az eredménye. **Király internálása**. A románok nem sokáig vártak a megtorlással. Király Károlyt Karánsebesre internálták. **Ceausescu közelgő látogatása:** *Feladatunk az*, - írják - *hogy megakadályozzuk, hogy itt a szabadság földjén, tiszteletreméltó, bölcs államfőként fogadják. Látványosan le kell lepleznünk a véreskezű diktátort.*

**A CHRR elkötelezettsége** cím alatt igyekeznek tisztázni elképzeléseiket. *Minden erőfeszítésünk dacára a CHRR elvei és politikája időnként még mindig félreértésekbe ütközik*. *A CHRR egy* ***célra*** *alakult, hogy a romániai magyarságot, mint nemzeti, nyelvi és vallási kisebbséget a nemzetközi jog alapján megillető jogok megvédéséért harcoljon, illetve számára e jogok helyreállítását követelje. Egy meghatározott módszert követ, mely nagyjából az amerikai politikai jogok és lehetőségek felhasználásából áll.* (…) *Röviden: az erdélyi ügy szolgálatán kívül mint szervezet, semmi más ideológiai, politikai, helyi acsarkodási stb. kérdésben nem tartozunk egyik táborhoz sem****…. Mások hasznos, áldozatos munkáját azonban mindig megbecsüljük, s ez a legkevesebb, amit mi is elvárhatunk***. Erről nem mindig tesznek tanúságot.

**ERDÉLY VÉDELMÉBEN**

**1978. október 1. (5. szám)**

Committee for Human Rights in Rumania

Beszámoló a CHRR tevékenységéről 1978. március 15-től eltelt idő eseményeiről.

Címek: **Ceausescu Amerikában: Diadalút helyett vesszőfutás!** A lap részletesen taglalja a Ceausescu másodszori látogatását az Egyesült Államokba, ahol sem az amerikai elnök Jimmy Carter[[15]](#footnote-15), sem a kormány többi tagja részéről fogadtatása nem volt a legszívélyesebb „*A várt diadalút helyett az amerikai sajtó, mind a kongresszus, mind a kormány részéről hűvös, gyakran lekezelő, máskor igen kemény fogadtatásban részesült. Az amerikai magyarság tüntetései egyenesen megalázták*.”

A világsajtóban már megjelentek Király Károlynak a román kormányhoz írt levelei, melyekben részletesen beszámol a Romániában élő magyarság sorsáról. A román ellenpropaganda, bár próbálta, de már nem tudta megállítani e levelek hatását.Ceausescu 1978. április 11-én érkezett Washingtonba. Erre az alkalomra a CHRR újabb hirdetést jelentetett meg a New York Times-ban, mely tartalmazta Király Károly 1978. február 1-én megjelent levelét is.

A tüntetés, melyet a román vezetés az erdélyi magyarság elleni diktatórikus politikája váltott ki, valamint a sorozatos kérdőre vonás vezető amerikai politikusok részéről teljesen szokatlan helyzet elé állította a román diktátort. Megszűnt a Romániában oly büszkén terjesztett és alkalmazott magabiztossága.

**A látogatás után: újabb tiltakozások, még dühösebb román propaganda**

A diktátort hazaérkezése után újabb meglepetések fogadták a romániai magyarok részéről. Takács Lajos több oldalas dokumentumban tárta fel az erdélyi magyarság sérelmeit. Ezt követte Sütő András író, valamint Fazekas János tiltakozása. A világsajtó e tiltakozó levelektől volt hangos. A világ vezető lapjai, mint a londoni Times, a Le Monde, a Frankfurter Allgemeine Zeitung, az osztrák Die Presse, az amerikai Christian Science Monitor és néha még a Washington Post és a New York Times is beszámoltak ezekről a tiltakozó levelekről. Mindezeket csak megerősítette az Illyés Gyula „*Válasz Herdernek és Adynak I-II”* című esszéje.[[16]](#footnote-16) A román vezetés válasza a történésekre a még erőszakosabb terror és propaganda mind belföldön mind külföldön.

**Erdély Védelmében, 1979. december 31. (6. szám)**

A CHRR 1979. december 31-i dátummal újabb füzetnyi beszámolót tett le az olvasók asztalára. A 24 oldalas kiadvány címe: **Erdély Védelmében!**

Címek a lapból**: Az erdélyi magyarság igazsága megállíthatatlan!; Szavazás a képviselőházban**: Négy év alatt háromszorosága emelkedett a támogatóink száma!

*Részlet: A román kereskedelmi kedvezmények 1975-ös megszavazása óta első ízben volt kimerítő vita a képviselőház teljes ülésén arról, megvonják-e Romániától azokat, az emberi jogok brutális letiprása miatt.* Amíg 1975-ben csak 41 szavazat ellenezte a legnagyobb kedvezmény megadását Romániának, 1979-ben a 435 tagú képviselőház csaknem egyharmada nevezetesen 126 képviselő szavazott a kedvezmény megadása ellen.

**Újabb fontos dokumentumok jutottak Nyugatra**: 62 erdélyi magyar értelmiségi nyílt levélben tiltakozott a Romániában dúló diktatúra ellen „Malomkövek között” címmel. „*A levél a román értelmiség azon józan és tisztességes részének lelkiismeretéhez és szolidaritásához apellál, amelyet nem fertőzött meg a Ceausescu féle nemzeti sovinizmus, a kisebbségek megsemmisítését célzó nagyromán nacionalista propaganda. (…)”*

A másik dokumentum Kunszabó Ferenc: **Modern népirtás és az ellene való orvosság”** című tanulmánya az Új Látóhatár (1978. december). Mindkét dokumentumot egy kötetben kiadták angol nyelven is. (Witnesses to Cultural Genocide, 1979.)

**Beadványok az ENSZ Emberi Jogok Bizottságához**. Megalakulásuk óta egyik fő feladatuknak tekintik a szövetségesek keresését, a hasonló elveket valló, hasonló célokért dolgozó szervezetekkel való szoros kapcsolatok kiépítését. Az egyik legfontosabb szövetségesük az 1978-ban, Washingtonban alakított International Human Rights Law Group. Ennek a szervezetnek a célja az, hogy ingyenes, szakszerű jogi képviseletet nyújtson az emberi jogok megsértése ellen harcoló szervezetek és egyének számára. A két szervezet (az International Human Rights Law Group és a CHRR 1979. június 27-én egy 310 oldalas panaszt nyújtott be az ENSZ Emberi Jogok Bizottságához a romániai magyarság jogai rendszeres megsértése tárgyában.

**1981-ben** a madridi konferenciára való készülődés annyira lefoglalta a szervezet munkatársait, hogy nagyon kevés idejük maradt az önmaguk hirdetésére, vagyis a **naprakész beszámolók** elkészítésére és közreadására. Azért sikerült az 1980-as év legfontosabb eseményeiről egy rövid tájékoztatást közreadni *Erdély Védelmében* címmel, amit az Amerikai-Kanadai Magyar Élet[[17]](#footnote-17) hasábjain jelentettek meg. (Ez akár **a 7. szám** is lehetne)

A tartalomból: **Király Károly újabb drámai levele** április első napjaiban érkezett meg a CHRR munkatársaihoz. Király Károly leveleinek 1978 elején történt nyilvánosságra hozatala óta számtalan üldöztetésnek, zaklatásnak volt kitéve. Két éve valóságos háziőrizetben él. De Király Károly nem tört meg. Ez év február 10-én írt újabb tiltakozó levele ennek drámai bizonyítéka. A levél kézhezvétele után a Bizottság munkatársai azonnal angolra fordították és eljuttatták a megfelelő kongresszusi és kormányszervekhez, valamint a Keleteurópával foglalkozó sajtótudósítókhoz. Schulze képviselő június 5-én elhelyezte azt a kongresszusi naplóba. A levelet a madridi konferenciára készített tanulmányukba is belefoglalták.

**Kongresszusi vizsgálóbizottság Erdélyben.** Vanik képviselőaz elmúlt tavasszal vizsgálóbizottságot küldött Romániába a magyar kisebbség helyzetének kivizsgálására. Az út április 20-tól május l-ig tartott. Az út legfontosabb eseménye Király Károllyal való találkozásuk volt. A “felügyelet” dacára volt alkalmuk őszinte szót váltani vele. Királyt nem törte meg az üldözési, megfélemlítési kampány, igen mély benyomást tett a küldöttség minden tagjára fellépésével, méltóságteljes emberi magatartásával.

Az **1981**-es év legnagyobb eseményének a CHRR részére a madridi konferencia bizonyult. A madridi konferencia volt hivatott felülvizsgálni a Helsinki Egyezmény végrehajtását az aláíró országokban. A CHRR munkatársai erre az alkalomra könyv alakban egy 120 oldalas tanulmánykötetet készítettek az erdélyi magyarság jogfosztott helyzetéről s a román kormány embertelen politikájáról.[[18]](#footnote-18)

**ERDÉLY VÉDELMÉBEN** (**1981. március 1. 7. szám)**

1981. március 1-i dátummal kétoldalas szórólapot jelentettek meg, melynek tartalma röviden: A szervezet szép sikert ért el a madridi konferencián. Az amerikai delegáció egyik plenáris ülésén szóvá tette az erdélyi magyarság helyzetét, nagy felháborodást keltve román körökben. A CHRR által összeállított anyagot, melyet két könyvben összesítettek, sikerrel terjesztették a konferencián résztvevők körében

**ERDÉLY VÉDELMÉBEN — 1982. május 15. (8. szám)**

1982-ben a CHRR tevékenységét újabb 12 oldalas jelentésben ismertette az érdeklődőkkel. A tartalomból: **Új kormány, új kongresszus**: Az új kormány[[19]](#footnote-19) politikájában fontos helyet foglal el az **emberi jogok** problémája. Az idei év eddigi eseményei című fejezetben vázolják ennek a munkának a nehézségeit, Kudarcait és sikereit. Ha eddig Romániáról csak dicshimnuszokat zengtek, ma már ez nem így van. A világsajtó ma már szinte kizárólag gúnyos, lekezelő hangon ír Romániáról.

**ERDÉLY VÉDELMÉBEN (1982. december, 9. szám)**

A CHRR 1982 decemberében (21-én) újabb beszámolóval jelentkezik, melyben részletes tájékoztatást ad az Erdélyben (Nagyváradon) szerkesztett magyar szamizdatról, az ELLENPONTOK[[20]](#footnote-20)-ról. „*Az Ellenpontok szamizdat folyóirat. Megjelenése alkalomszerű. Célja a kelet-közép-európai emberi jogfosztottság – s ezen belül az erdélyi magyarság politikai, gazdasági, kulturális elnyomásának -ismertetése (…) -* írta Ara-Kovács Attila a lap impresszumában. Az Ellenpontok 1982-ben jelent meg, Nagyváradon. Összesen nyolc számot adtak ki Romániában és egyet Magyarországon. Mivel a lap számai kijutottak nyugatra és azokat a Szabad Európa rádió is ismertette, a román állambiztonsági szervek lázasan keresni kezdték a szerkesztőket. A román diktatúrában szinte elképzelhetetlen volt egy illegális lap megjelentetése. Az, aki megpróbálta a sokévi börtönt kockáztatta.

**Az Ellenpontok megjelenése** újabb fejezetet nyit az erdélyi magyarság küzdelmének történetében.

**Tartalom**: Újabb terrorhullám a magyar kultúra művelői ellen Erdélyben! A román titkosrendőrség letartoztatásokkal és brutális bántalmazással próbálja megfélemlíteni áldozatait! A Committee for Human Rights in Rumania folytatja harcát a Ceausescu terror ellen!

1982. november 7-én újabb terrorhullám söpört végig több magyarlakta erdélyi városon. „*a román állambiztonsági rendőrség a Securitate legalább tíz vezető magyar értelmiségit tartóztatott le, és többeknél házkutatást is tartottak. A letartóztatottak közt volt Szőcs Géza költő, Ara-Kovács Attila filozófus, Tóth Károly tanár és felesége (Tóth Ilona), Kertész Attila színész. A vád ellenük az „ELLENPONTOK” című szamizdat folyóirat szerkesztése és terjesztése. A lapnak kilenc száma jelent meg. A folyóirat 8. számát a Helsinki Egyezmény végrehajtását ellenőrző madridi konferencia résztvevőinek szánták. A lap két fontos dokumentumot közölt, melyeknek címe Programjavaslat és Memorandum.*

Az Ellenpontok nyolcadik száma még októberben eljutott a CHRR tagjaihoz. Ők lefordították angol nyelvre és átadták az amerikai küldöttségnek, akik a madridi tárgyalásokra magukkal vitték. A CHRR munkatársai egy héten belül tudomást szereztek az Ellenpontok szerzőinek letartóztatásáról, azt egy memorandumban foglalták és szétosztották a madridi konferencián résztvevő szervezetek között. Az Amnesty International sürgős felhívást bocsátott ki Szőcs Géza kiszabadítása érdekében.

Az Ellenpontok szerzőinek letartóztatása a magyarországi értelmiség körében is nagy felháborodást váltott ki. 71 vezető értelmiségi aláírásával tiltakozó nyilatkozatot küldtek Lázár György miniszterelnöknek és a Magyar Írószövetségnek. A tiltakozók között volt Cseres Tibor és Csoóri Sándor írók, Balczó András olimpiai bajnok, Kocsis Zoltán zongoraművész, Mészöly Miklós író, Rajk László építész, Sára Sándor filmrendező, Sinkovits Imre színművész és még sokan mások.

Az 1982. év nemcsak Erdélyben, de a felvidéken is a magyarellenes terror és megtorlás éve volt. 1982. június 3-án házkutatást tartanak, majd novemberében letartóztatják Duray Miklóst. Elismerte, hogy ő volt a szerzője a Csehszlovákiai Magyar Kisebbség Jogvédő Bizottsága név alatt kiadott dokumentumoknak. E dokumentumok, melyek a magyar kisebbség sérelmeit tárgyalták, sorozatosan jelentek meg és jutottak ki nyugatra. A fejleményeket élénken figyelte a CHRR csoport is.

Magyarországon is elindult egy rendőrségi akció a „demokratikus ellenzéki” mozgalom ellen. A rendőrségi eljárásokat házkutatások, iratelkobzások kísérték.

**A CHRR szervezet változtat a kiadványuk címén. Ezentúl CHRR BULLETIN néven fogják kiadni.**

1. **évf. 1. szám (1983. április 20.)**

A Romániai Emberi Jogok Bizottsága (CHRR) 1983-tól egy új kiadványt bocsát az olvasók rendelkezésére. Remélik, hogy az új kiadvány rendszeresebben fog megjelenni, mint az előző (Erdély Védelmében). A kiadvány címe: CHRR BULLETIN. Mint írják: *„Az utóbbi hónapokban rendkívül megszaporodott azoknak az atrocitásoknak a száma, amelyek a kisebbségi és a demokratikus ellenzéki magyarságot sújtják jogaiban, gyakran létében veszélyeztetik. Mikor ennyi tragikus esemény gyötri a magyarság túlélésének legkiválóbb munkásait, szükségesnek tartjuk, hogy azok, akik ideát szívükön viselik a magyar kisebbég emberi jogait és azok védelmére cselekvésre is készek, első kézből származó részletes és hiteles információhoz jussanak ezekről az eseményekről.*

*A Bulletin kiadója, a Committee for Human Rights in Rumania egyre hatásosabban folytatja munkáját az erdélyi magyarság érdekében, sőt munkánkat kiterjesztettük a felvidéki testvéreink védelmére is, és a magyarországi demokratikus ellenzék sorsát is figyelemmel kísérjük. Hatékonyan dolgozunk az Egyesült Államok kormányának és kongresszusának tagjaival. Szoros kapcsolatot tartunk fenn Erdélyben, Felvidéken és Magyarországon élő testvéreinkkel.”*

Az **I. évfolyam 1. száma 1983. április 20.** dátummal jelent meg. Jelölik az évfolyamot és a lap számát is. A lap tartalma már az első oldalon olvasható.

Az első szám középpontjában az Ellenpontok szerzőinek üldözése, zaklatása és a román rezsim durva megnyilvánulásai elleni tiltakozás áll. Megjelentetik Ara Kovács Attilának, Szőcs Gézának és Tóth Károlynak a tiltakozását: „*Létünkben érezzük fenyegetve magunkat*”[[21]](#footnote-21) címmel. A szerzők nyíltan vállalták nevüket, mert akkor már az állambiztonságiak is tudták, hogy ők az Ellenpontok szerkesztői. A sort Ara-Kovács Attila nyilatkozata követi. Ezután felkérik a Nyugaton élő magyarokat, hogy levélben, táviratban vagy telefonon keresztül fejezzék ki tiltakozásukat saját kormányuk képviselőinél valamint a román kormány helyi képviseleténél az erdélyi magyarok elleni durva bánásmód miatt. Ezt követően röviden ismertetik az Ellenpontok 7. és 8. számát, valamint az 1983. január 13-án megjelent különszámot, melyek megrendelhetők a kiadónál.

„*Az Ellenpontok nyolcadik száma (1982. szeptember) két történelmi értékű iratból áll: „****Memorandum*** *a Helsinki értekezlet megállapodásainak betartását ellenőrző madridi konferencia résztvevőihez” és „Az Ellenpontok szerkesztőségének* ***programjavaslata*** *a romániai magyarság jogfosztott helyzetének megváltoztatása érdekében.” A két okmány októberben jutott ki Nyugatra és ezután indult meg november elején a szerkesztésüket magukra vállaló Szőcs Géza költő, Ara-Kovács Attila és társaik elleni rendőri akció. A két okmányt a CHRR azzal a fordítással adja közre, melyet Madridba eljuttatott. Kérjük támogatóinkat, hogy a kitűnő dokumentációs anyag példányait juttassák el amerikai képviselőikhez, szenátoraikhoz*” – írja a lap

Időközben a CHRR munkatársai tudomást szereznek a felvidéki magyarság elleni atrocitásokról, melyek főleg a Duray Miklós-ügy kapcsán kerülnek nyilvánosságra. A lap kitér Duray Miklós tárgyalására és ismerteti a **Kutyaszorító** című könyvét, amelyet a szervezet fordított angolra. A könyv egy rövid részletét mutatjuk be: A Kutyaszorító zárófejezetében így ír Duray: *„Csehszlovákiában a magyarok elnyomásának már hatvanesztendős múltja van, de oly mélyre nem jutott soha, mint 1945-48 között és az 1968 utáni tíz évben. A két korszak közötti különbség csak látszólagos, mert az elvek megegyeznek: a fő cél a magyar nemzetiség felszámolása. Ennek egyik leghatékonyabb eszköze, hogy a magyarságot, mint kollektivitást kizárják a politikai életből, csupán nyomorúságos* ***egyéni jogokat biztosítva*** *a magyarok számára*.”

*„Irving Howe, Susan Sontag, Kurt Vonnegut nyílt levele Magyarország miniszterelnökéhez, Duray Miklós ügyében”* a címe annak a fejezetnek, melyben kérik a magyar kormánytól, nevezetesen Lázár György miniszterelnöktől, hogy vesse latba tekintélyét Duray szabadságának biztosítása érdekében.

Többek között a CHRR szervezet tevékenységének köszönhetően az elnyomott erdélyi magyarság ügyében rendre szót emelnek az amerikai képviselők is. Lantos Tamás kongresszusi képviselő kelet-európai útja alkalmával felkereste a román vezetés magasrangú tisztviselőit. Többek között Ceausescuval is tárgyalt, és szóvá tette a magyar kisebbség tarthatatlan helyzetét is. Magyarországon meglátogatta Ilyés Gyulát, valamint a demokratikus ellenzék több képviselőjét is.

Az Ellenpontok szerkesztőinek szempontjából talán a legfontosabb, mondhatni sorsdöntő, az **amerikai külügyminiszter helyettes** bukaresti látogatása volt. A teljes anyagot közöljük, ahogyan azt a lap közreadta: *„Lawrence S. Eagleburger amerikai külügyminiszter helyettes (1983) január elején Romániába látogatott. Elutazása előtt Christopher Dodd Connecticut-i szenátor levélben felhívta figyelmét az emberi jogok sorozatos megsértésére Romániában Levelében Dodd szenátor megemlítette az Ellenpontok erdélyi szamizdat tavaly októberi memorandumát a madridi konferencia résztvevőihez, ami követelte a román kormány magyarellenes intézkedéseinek megszüntetését. A szenátor „felháborítónak” minősítette Szőcs Géza erdélyi költő és a magyar kisebbség több értelmiségi személyének a közelmúltban végrehajtott letartóztatását és súlyos bántalmazását., amit a memorandum kijuttatása miatt szenvedtek „Hálás lennék –* folytatta Dodd szenátor *– „ha ezt az ügyet felvetné tárgyalásai során Romániában. Túl az általános elkötelezettségünkön az emberi jogok ügye mellett, ez az üldözött csoport többek között a mi kormányunkhoz fordult, követelve egy olyan nemzetközi egyezmény betartását, melynek aláírói vagyunk és amit igen fontosnak tartunk. Úgy gondolom, ez a tény növeli a mi felelősségünket és feljogosítja beavatkozásunkat ebbe a kérdésbe.”*

A külügyminiszter-helyettes visszatérése után Alvin Paul Drischler külügyminisztériumi szóvivő értesíti Dodd szenátort: *„Egyébként hadd említsem meg, hogy éppen most kaptunk értesítést a román kormánytól, amelyben határozottan biztosítanak minket arról, hogy Szőcs Géza és magyar kollégái – akiket értesüléseink szerint november elején letartóztattak – nincsenek őrizetben, és mindannyian szabadon folytathatják munkájukat, normálisan élhetik tovább életüket. (…)”*

Valószínűleg a fentiek hatására szüntették meg az Ellenpontosok zaklatását és engedték meg, hogy elhagyják az országot. Ugyanabban az időben, vagyis 1982. november 23-án Csíkszeredában letartóztatják Borbély Ernőt és Bíró Katalint. A „megbocsátás” rájuk nem vonatkozott. Ők súlyos börtönbüntetést kaptak.

Ez a lapszám még megemlékezik Illyés Gyula (1902 – 1983) haláláról

**CHRR BULLETIN (1983. november 1. évfolyam 2. szám)**

**Committee For Human Rights is Rumania**

Teritéken még mindig az Ellenpontok kiadvány. Az Ellenpontok szerkesztői elleni hivatalos eljárást 1983. május 17-én megszűntették, megfigyelésükkel, követésükkel azonban nem hagytak fel. Az eljárás megszüntetésében nagy szerepe volt a külföldi, főleg amerikai nyomásnak, ami nem kis mértékben köszönhető a CHRR/HHRF szervezet kitartó, szívós és meggyőző munkájának. Amíg az ügyet lezárták, nagyon sok embert meghurcoltak. Több embernél is házkutatásokat tartottak, többeket behívattak, megfenyegettek és zaklattak. Az erdélyi magyar értelmiségiek elleni brutális bánásmódban részesültek listáját közli az Ellenpontok kilencedik, egyben utolsó száma, amely már Magyarországon jelent meg. A meghurcoltak között találjuk Tőkés László református lelkészt, Spielmann Mihály történészt, Bogdán László és Czegő Zoltán költőket, Varga Gábor mérnököt, Józsa Márta egyetemistát és még sokan másokat. Ugyancsak ebben az időben, vagyis 1982 novemberében koholt vádak alapján több évi börtönbüntetésre ítélték Bíró Katalin építészt és Borbély Ernő történelemtanárt – adja hírül a lap második száma.

Részletesen tájékoztatnak a Madridi Konferencia záróokmányáról is. A majdnem három éve húzódó Madridi Konferencia, mely a Helsinki Egyezmény végrehajtását volt hivatott ellenőrizni, befejeződött. A záróokmány, mely a kisebbségek emberi jogait védő szakaszt is tartalmazza így hangzik: „*A résztvevő országok hangsúlyozzák annak a fontosságát is, hogy állandó előrehaladást mutassanak a nemzeti kisebbséghez tartozók jogainak tiszteletben tartásában és e jogok tényleges élvezetének biztosításában, valamint annak is, hogy e kisebbségek jogos érdekeiket a Záróokmány előírásainak megfelelően védelmezzék*”

Amint a szerkesztők írják ez a záróokmány *„nagymértékben megerősíti ez azt a nemzetközi jogi alapot, amire jogos harcunkat eddig is építettük*”. A dicsőség ezért elsősorban az Ellenpontok szerkesztőit illeti, akiknek kitűnően, okosan, korszerűen megírt **Memorandumát** és **Programjavaslatát** a CHRR a kézhezvételt követő néhány napon belül pontos angol fordításban az amerikai diplomácia madridi képviselői rendelkezésére bocsátotta. A Madridi Konferenciára nagy hatást tett a dokumentum.

A továbbiakban hírt adnak arról, hogy megalakult az Erdélyi Magyar Hírügynökség (EMH). 1983. május 20-án létrejött Erdélyben az erdélyi magyarság nemhivatalos hírirodája „**Erdélyi Magyar Hírügynökség „EMH**” **(Hungarian Press of Transylvania**). (…) Célja, hogy a romániai magyarságot érintő eseményekről hitelesen és alaposan tudósítson mindenkit.

Már az előző számában is szóvá tették a Duray Miklós elleni csehszlovák hatósági intézkedések jogtalanságát. A kommunista hatalom nem adta fel, hogy elhallgattassa azokat, aki a magyar kisebbség érdekében szót emelnek. Címek ebből a témakörből: *Duray Miklós hangszalag-üzenete (Pozsony, 1983. június 22.) Duray ellen a vádakat „tényekkel nem bizonyították”. A „VONS” nevű csehszlovákiai jogvédő bizottság nyilatkozata. Pozsonyi hatóságok készülnek a Duray per folytatására. Hivatalos intézkedések Csoóri Sándor ellen a Duray könyv előszava miatt.*

A fentiek is bizonyítják, hogy a szervezet (HHRF) harctere egyre bővül a kisebbségbe szorult magyarság érdekében.

Az erdélyi magyarság mellett felvállalják a szlovákiai magyarság jogvédelmét is. Ezen túlmenően hangot adnak a kommunista Magyarországon tevékenykedő ellenzékiek ellen elkövetett jogsértéseknek

A jogvédő tevékenységük bővítése szükségessé tette a további működésük alapítványi formájának megteremtését. Ennek megfelelően 1984 márciusában az eddig Committee For Human Rights in Rumania (CHRR) szervezet nevet változtatott és **Hungarian Human Rights Foundation** (Magyar Emberi Jogok Alapítvány) néven folytatta munkáját. A váltásról a következő közleményt jelentették meg: **„*Magyar Emberi Jogok Alapítvány (Hungarian Human Rights Foundation – HHRF)*** *a világ tizenhatmilliónyi magyarsága emberi jogainak szabad gyakorlása érdekében munkálkodik. Rendszeres adatgyűjtő, nyilvántartó, tájékoztató és konzultáció szolgálatot végez magyar és más nyelveken annak érdekében, hogy tudományos, társadalmi és kormányzati szerveket és a közvéleményt a magyar emberi jogok, elsősorban a magyar kisebbségek nemzeti jogainak védelmére késztesse a nemzetközileg elfogadott jogvédelmi szerződések értelmében. Az Alapítvány magyarságszolgálatát önkéntes támogatói segítségével folytatja”.* [[22]](#footnote-22)

**1984.**

1984. május 15-én **rendkívüli közlemény** jelent meg, melyben felszólítanak minden magyart: **TILTAKOZZUNK!** (Kiadja a Hungarian Human Rights Foundation/Committee for Human Rights in Rumania, New York) Itt még az alapítvány és a szervezet neve is szerepel.

Tiltakoznak a Romániában fokozódó terror ellen. A román terrornak már több halálos áldozata is van - írják: Pálfi Géza székelyudvarhelyi plébánost 43 éves korában félholtra verték és belehalt sérüléseibe. Bűne az volt, hogy 1983 karácsonyán a szentmisén meg merte mondani, hogy míg Magyarországon hivatalos ünnep a karácsony, addig Romániában ez munkanap.

Az Erdélyi Magyar Hírügynökség szerint Borbély Ernőt, Búzás Lászlót, Visky Árpádot elhurcolták, koholt vádakkal bíróság elé állították és bebörtönözték.

Tiltakozzunk a román kormány gyilkos és jogfosztó intézkedései ellen, mert ez erkölcsi, emberi és magyar kötelességünk! – szólítja fel a nyugaton élő magyarságot a szórólap.

**Hungarian Human Rights BULLETIN (1984. május 20.)**

Rendkívüli különkiadásban közlik, hogy Duray Miklóst ismét bebörtönözték Pozsonyban (A magyar szöveget angolul is közreadták)

1985-ben jelenik meg a lap harmadik száma mint a Magyar Emberi Jogok Alapítvány tájékoztatója.

**Hungarian Human Rights BULLETIN (1985. március, 3. szám)**

A Hungarian Human Rights Foundation (Magyar Emberi Jogok Alapítvány) tájékoztatója. A lap tetemes részét a Duray Miklós elleni megtorlásról, bebörtönzéséről szóló írások foglaljál el. Címek e témakörben: Engedjék szabadon Duray Miklóst! A budapesti Duray Bizottság (1984 november) Nyilatkozata; Szabadságot Duray Miklósnak! (angol nyelvű írás)

Szabadságot! Jogokat! (A cikk Duray Miklós peréről bebörtönzéséről és helytállásáról szól. Bebörtönzését nagy nemzetközi tiltakozó akció követte.

Magyar iskolák Szlovákiában (Mi a magyarázat!) – A tanulmány szerzője Révész Bertalan: *Az alapiskolától a diplomáig.* címmel a pozsonyi Irodalmi Szemle, 1984/5. számában jelent meg.

A lap Romániával foglalkozó része több, a magyar kisebbséget érintő anyagot közöl. Az erdélyi magyar kisebbséggel foglalkozó részben olvashatjuk Kányádi Sándor: *A prédikátor* könyve 1 részének 10. versére (vers) írt sorait. Beke György: *„Hogy egész emberek legyenek*” címmel részletet közölnek a Boltívek teherbírása című riportkönyvéből. Az „irodalmi” részt Szőcs Géza: *„Egy januári délelőttön*” című írása színesíti. „*Két nép testvéri élete*” címmel a száz évvel ezelőtt született Groza Péterre (Petru Groza) emlékeznek. Majd két Ceausescu-idézet következik, melyek hűen jellemzik felfogását az erdélyi magyarságról: **„A nemzetiségi kérdés hangoztatói: Diverzánsok, imperialisták, reakciósok, újfasiszták, Horthysták, irredenták, revansisták…”** (Részlet: „Meg kell érteni, hogy a jelenlegi nemzetközi körülmények között, amikor számos reakciós kör ismét felemeli a revansizmus zászlaját, annak a mindennemű vitatása, hogyan oldották meg a határok kérdését az első vagy a második világháború után, tulajdonképpen annyit jelent, mint akarva-akaratlanul szövetkezni a revansista, irredenta körökkel, azokkal, akik veszélybe sodorják az európai népek békéjét és biztonságát. Határozottan fel kell lépnünk az újfasiszták, s egyáltalán az újfasizmus ellen, mindenféle reakciós körök ellen, a leghatározottabban le kell lepleznünk őket, mert súlyosan veszélyeztetik a népek további fejlődését, minden egyes nemzet békéjét és függetlenségét![[23]](#footnote-23) **„A nemzetiségek veszélyeztetik Hazánkat…** *Súlyos hibát követtünk el azzal, hogy a nemzetiségeknek annyi szabadságot adtunk. Túl sokat engedtünk meg nekik, ezért lettek ennyire nacionalisták és soviniszták. A* *nemzetiségek veszélyeztetik hazánk függetlenségét, szuverenitását és területi sérthetetlenségét. A jövőben ezen változtatnunk kell. Úgy döntöttem és meggyőződésem, hogy az elvtársak egyetértenek velem, hogy ezen a téren teljes határozottsággal fel fogunk lépni minden ellenséges megnyilvánulásukkal szemben, határozottan vissza fogjuk verni minden követelésüket”[[24]](#footnote-24)*

Fekete Sándor: **Cuius Regio**? (Kőrösi Csoma Sándort a románok Alexandru Sama néven románnak szeretnék beállítani. (Magazin , Bukarest 1984. január 21.)

A**merika az emberi jogok romániai állapotától tegye függővé Romániához való viszonyát** (angol nyelvű cikk). A lap két angol nyelvű szöveget is tartalmaz: „**Elnök úr, fokozódik a román terror**” (Részletek a Hungarian Human Rights Foundation amerikai kongresszusi beadványából, 1984. augusztus 8-án.) Angol nyelvű írás. **Kulturális genocidium** (Részletek a U.S. Helsinki Watch Committee jelentéséből az Egyesült Államok kongresszusának.) – angol nyelvű szöveg. Finta Éva (Ungvár): Montázs (vers)

„**Az emberi jogok szempontjából, Kelet-Európában ma Csehszlovákiában és Romániában a legrosszabb a helyzet”** (Az Európa Tanács Parlamentjének határozata.) A huszonnégy európai nemzetet képviselő Európa Tanács Strasbourg-i Parlamentje 1984. szeptember 29-én határozatot szavazott meg, amely „*Megállapítva, hogy a román kormány tervszerűen, folyamatosan és nyilvánosan megsérti a Helsinki Egyezményt, felszólítja a román Államtanácsot, hogy biztosítsa országa etnikai, vallási és nyelvi kisebbségeinek jogait (…); szüntesse meg az nemzetiségek jogainak megsértését; valamint, hogy vonja vissza 1982 november 1-i rendeletét és* *engedélyezze az ország elhagyását, azoknak akik kérelmezték* (…) (rövidített szöveg.)

Idézet a lapból: *„A határozatot hosszas tárgyalások, előkészítő adatgyűjtések, román tiltakozások előzték meg. Az előkészítő munkálatokban, a tényeknek, az adatoknak a tagnemzetek szakértői és képviselői rendelkezésére bocsátásában magyar szervezetek munkatársai is részt vettek, így például az Európai Szabad Magyar Kongresszus és a New Yorki Hungarian Human Rights Foundation / HHRF is.”*

Az Európa Tanács Parlamentje határozatához csatolt szakértői dokumentáció *„Magyarázó Memorandum*” címmel 24 pontot tartalmaz. A 24. pont (idézzük a pontos szöveget): *„Az 1920-ban alakult majd a második világháború után újjáalakult román állam további fennmaradásának szempontjából teljesen szükségtelen volt, és jelenleg is szükségtelen a román kormány erőszakos asszimilációs politikája, mely egy egységes nemzetet kíván létrehozni a magyar kisebbség kárára. A magyarok drámai helyzetét 1982-****ben Szőcs Géza és Ara-Kovács Attila,*** *az Ellenpontok szerkesztői Memoranduma hozta a Madridi Konferencia tudomására.”* [[25]](#footnote-25)

Az Európa Tanács Memoranduma függelékében közli az erdélyi Ellenpontoknak, a diktatórikus, erőszakos asszimilálást sérelmező, nemzeti kisebbségi jogokat követelő memorandumának teljes szövegét is, amelyet a Hungarian Human Rights Foundation/ Committee for Human Rights in Rumania közvetített az 1982-es madridi konferencia résztvevőinek.

**Úgy tűnik, hogy a BULLETIN megszűnt, és helyette kisebb formátumú és tartalmú hírlevélben tudósítanak tevékenységükről.**

**Hungarian Human Rights Foundation – HHRF -** 1985. október 8.

1985. október 8-i dátummal a szervezet négy oldalas hírlevelet jelentetett meg. Ezen már nem szerepel a Bulletin felirat. A hírlevélen nincs feltüntetve sem az évfolyam, sem a szám. Csak az alapítvány neve és a dátum szerepel a címlapon. Rövid tudósításokban számolnak be tevékenységükről és terveikről

A hírlevél tartalmából: Ceausescu-ellenes tüntetések Kanadában; Nagy magyar felvonulás Ottawaban; Mit értünk el az Ottawai Konferencián? (A Helsinki Utókonferencia nyilvános fórumán – most először - az amerikai küldöttség az erdélyi mellett a felvidéki magyarság ügyében is szót emelt.); Szabadlábra helyezték Duray Miklóst; Az erdélyi magyarság ügye első ízben a Képviselőház Emberi Jogi Albizottsága előtt; David Funderburk véleménye – Az Egyesült Államok Bukarestbe akkreditált nagykövete lemondott. (Élesen kritizálta a Ceausescu rezsim támogatóját, az amerikai külügyminisztériumot és egyben a román kormányt is); WC-papír magyar Bibliákból – Havadtőy Sándor református lelkész nyilvánosságra hozta azt a gyalázatos tettet, hogy a Ceausescu-kormány gúnyt űz és WC-papírt gyárt a híveknek küldött Bibliákból; Tanúvallomásunk Románia kereskedelmi kedvezményeiről; Mark Siljander képviselő törvénymódosító javaslata; Nemzetközi Kulturális Fórum Budapesten

**Hungarian Human Rights Foundation – (**1986. július 31.) Alcím: **Felhívás Erdély védelmében!**

A tartalomból: **Magyar emberi jogokért – tíz éve:** A Romániai Emberi Jogok Bizottsága (Committee for Human Rights in Rumania) alapításának tízedik évfordulóját ünnepli. Az egyetemes magyarságra kiterjedő tevékenységi körük kiszélesítésével megalakították a Hungarian Human Rights Foundationt (HHRF), mely mind a munkatársaiban, mind elkötelezettségében a CHRR-nek egyenes örököse.(…);

**A budapesti kulturális fórum:**  Október 15-étől 6 héten át Budapesten ülésezett az az értekezle,t amely a Helsinki Egyezmény alapján a kulturális jogok helyzetét vizsgálta meg az Egyezményhez tartozó országokban. Itt megvitatták a a nemzeti kisebbségek kulturális, oktatási és nyelvhasználati jogainak kérdését is. A konferencián a nyugati delegációk mellett a magyar delegáció is nyíltan tárgyalta a magyar nemzeti kisebbségek jogfosztott helyzetét. A román küldöttség a felszólalásokban elhangzottakat hisztérikus tiltakozással fogadta. A zárónyilatkozatot nem sikerült létrehozni, mivel Románia nem volt hajlandó aláírni.

További címek: Shultz külügyminiszter útja kelet-európában; Nemzetközi PEN Kongresszus; Kihallgatás (meghallgatás) a Képviselőházban Románia vámkedvezményeiről; Meghallgatás a Szenátus Külügyi Bizottsága előtt; Helsinki utókonferencia Bernben az „emberi kapcsolatok”-ról.

A szervezet 1987. január 31-én angol nyelvű tájékoztatót adott ki **Hungarian Human Rights Bulletin címmel.** A tájékoztató angol nyelven jelent meg! Amint azt a február 9-i (1987) hírlevelükben írták: „*Jóformán működésünk kezdete óta egyre többen javasolják kérik, hogy angol nyelven is adjunk tájékoztatást a magyarság emberi jogai védelmében végzett munkánkról. Igénylik nem magyar származású barátaink és szövetségeseink is és az a sokezernyi amerikai magyar is, aki már nem beszéli nyelvünket. Most végre lehetőségünk nyílt arra, hogy az első ilyen angol nyelvű tájékoztatónkat útjára indítsuk azzal a reménnyel, hogy megjelentetését többé-kevésbé rendszeressé tudjuk tenni*.” (…)

**1987 áprilisi és májusi** hírlevelük arról tudósít, hogy az amerikai képviselőház 232:183 arányban a magyarság érdekében döntött.

**Hungarian Human Rights Foundation** - **1987 április 30.** A HHRF jelenti… (ez alcím)

„Üzenet Romániának: vegye figyelembe az emberi jogokat!”

Részlet: A szavazást megelőző hetek folyamán Hámos László, a HHRF elnöke és a meghívására Amerikában tartózkodó erdélyi magyar költő, Szőcs Géza előadó körútjuk alkalmával 28 magyar közösséget látogattak meg.

**Hungarian Human Rights Foundation - 1987 május 5.** A HHRF jelenti… *A kongresszus Helsinki Bizottsága történelmi jelentőségű kihallgatást (meghallgatást) tartott az erdélyi és felvidéki magyar kisebbségek helyzetéről* 1987. május 5-én, öt nappal azután, hogy a képviselőház megszavazta Románia vámkedvezményeinek felfüggesztését, a kongresszus Helsinki Bizottsága (Commission on Security and Cooperation in Europe) tartott meghallgatást az erdélyi és felvidéki magyar kisebbség helyzetéről. A legfontosabb tanú Szőcs Géza volt. Irodalmi szinten megírt vallomásának angol fordítását Hámos László, a HHRF elnöke olvasta fel. Szőcs Géza a szemtanú, a résztvevő és a terror személyes áldozatának hitelességével tárta fel az erdélyi magyarság elnyomását, jogfosztottságát. Ugyanaz nap délutánján a kongresszus 100 képviselőből álló *Human Rights Causus*-a fogadta Szőcs Gézát, Hámos Lászlót és Koszorús Ferencet. Könnyű Ernő, Lantos Tamás és John Porter képviselők vezetésével a HHRF munkatársai tájékoztatták az értekezletet a magyar kisebbségek elnyomott helyzetéről.

**A HHRF 1987. június 26-án** újabb hírlevélben jelenti be, hogy a **Szenátus is megszavazta Románia vámkedvezményének felfüggesztését**! Június 26-án pénteken két és fél órás vita után az Egyesült Államok szenátusa megszavazták William Armstrong Colorado-i és Christopher Dodd Connecticut-i szenátorok törvénymódosítási javaslatát, mely hat hónapra felfüggeszti a Romániának nyújtott amerikai vámkedvezményt (Most-Favored Nation status), mivel a román kormány rendszeresen és súlyosan megsérti az ország lakosságának emberi jogait, így a két és félmilliós magyar lakosság kulturális és szociális jogait is. (…) A cikk továbbá idézi Armstrong szenátor beszédét, aki említést tett Visky Árpád magyar színész rejtélyes haláláról, majd felvázolta a romániai emberi jogi súlyos helyzetet.

**Hungarian Human Rights Foundation,** 1987. július 23-án már azt jelenti, hogy a Szenátus kétszer is megszavazta Románia vámkedvezményének felfüggesztését! Most már csak az elnök aláírásától függ e rendelkezés jogerőre emelkedése.

A HHRF 1988. szeptember–1989 augusztusa közötti tevékenységéről az a hírlevél tudósit, melynek alcíme *Hámos László feljegyzései*.

Amint azt a fenti ismertetőből érzékelni lehet a CHRR/HHRF szervezet sajtója 1976 és 1989 között eléggé kusza, szinte mondhatni követhetetlen. A kezdeti kiadványok 1976 és 1982 között az Erdély Védelmében címet viselték. Számozás és a periodicitás híján nehezen lehetett eligazodni a kiadványok között.

A HHRF BULLETIN úgy indult, hogy rendszeresen fog megjelenni. Három száma jelent meg. Utána megszűnt, és csak néhány oldalas, rendszertelenül megjelenő feljegyzések maradtak. Nincs kizárva, hogy még létezett egy-egy szám, amit mi nem említettünk, de kutatásaink nyomán csak ennyit találtunk.

Az 1990-es évektől Alapítvány által kiadott tudósításokkal, beszámolókkal már nem foglalkozunk, mivel ezek nagyobbik része az internet segítségével már online térben jelent meg.

**Spaller Árpád , 2024. május 29.**

1. Hermann Gabriella: Az igazság legyőzhetetlensége in Regio 30. évf. (2022) 1. szám 44-71. [↑](#footnote-ref-1)
2. *Erdély Védelmében, 1977. augusztus 30* [↑](#footnote-ref-2)
3. Amerikai-Kanadai Magyar Élet, 1978. 04. 08. [↑](#footnote-ref-3)
4. Ellenpontok Memoranduma; Duray Miklós. Kutyaszorító [↑](#footnote-ref-4)
5. Hámos László: A nyugati magyarság felelőssége, eredmények és feladatok (Hámos László előadása az Európai Protestáns Magyar Szabadegyetem Akadémiai Napokon, 1989. május 1. [↑](#footnote-ref-5)
6. Amerikai-Kanadai Magyar Élet, 1988. március 15; Élet és Irodalom, 1988. december 9. [↑](#footnote-ref-6)
7. Hámos László: A nyugati magyarság felelőssége, eredmények és feladatok (Hámos László előadása az Európai Protestáns Magyar Szabadegyetem Akadémiai Napokon, 1989. május 1. [↑](#footnote-ref-7)
8. Amerikai-Kanadai Magyar Élet 1978. április 8. p. 14 és 15. [↑](#footnote-ref-8)
9. Hámos László: A nyugati magyarság felelőssége, eredmények és feladatok (Hámos László előadása az Európai Protestáns Magyar Szabadegyetem Akadémiai Napokon, 1989. május 1.) [↑](#footnote-ref-9)
10. Az 1976-ban alakult CHRR tevékenységéről éves beszámolóikat **ERDÉLY VÉDELMÉBEN** címmel adtak ki, ami nem volt a legszerencsésebb. Ilyen cím alatt már tíz évvel korábban a New York Állami Amerikai Magyar Szövetség az 1965. évi programjában kötelező feladatává tette az Erdélyben élő, ott szenvedő magyar Testvéreink megsegítését! Több, mint tízezer példányban kiáltványt bocsátott ki, melyben felhívással fordult a szabad világ magyarságához és arra kérték a magyar egyházakat, egyesületeket, polgári, társadalmi csoportokat, hogy minden városban alakítsanak egy közösséget “**Erdély Védelmében**” címmel. **Az “Erdély Védelmében” mozgalom nem új egyesület, hanem együttes munkaszervezet kíván lenni.** (Magyarság, 1965. március 26.) Az „Erdély Védelmében” mozgalom hatására az erdélyi szervezeteken kívül más helyi és országos társadalmi szervezet is felfigyelt az erdélyi magyarság egyre romló helyzetére. Ezzel a helyzettel kapcsolatban az erdélyi szervezeti vezetők az 1965. okt.16-án Clevelandban tartott értekezleten, — a rendszeres együttműködés érdekében “**Erdélyi Intéző Bizottság**”-ot hoztak létre. **E bizottság az Erdély Védelmében Mozgalom keretében működik és elsődleges feladata az erdélyi magyarság érdekeinek védelmében követendő tennivalók tervezése és végrehajtása.** (Magyarság, 1966. január 14.) Erdélyi Intéző Bizottság tagjai: Mikó István, az Erdély Védelmében Mozgalom alelnöke; Lőte Lajos az Erdélyi Bizottság elnöke; Teleki Béla, az Amerikai Erdélyi Szövetség elnöke; dr. Száz Zoltán. (Magyarság, 1965. március 26; Hídfő, 1965. május 10. Transsylvania, 1966. április 1.) Az „Erdély védelmében” rovatcímet 1970-től kezdve Wass Albert is használta egy ideig. [↑](#footnote-ref-10)
11. Magyar Holnap, 1976. október, 15. old. [↑](#footnote-ref-11)
12. Itt a szerző Illyés Gyula 1976 karácsonyán megjelent „Szellem és erőszak” című cikkére utal, melyben azt írja, hogy a tömegelnyomás barbár erőivel szemben, mint a származási és nemzeti, az anyanyelvi és nemzetiségi jogfosztás ellen **dörömbölni kell**, azonnal, szüntelenül! Vagyis fel kell rázni a világ közvéleményét a Romániában történő jogfosztások és a nemzetiségi elnyomás ellen. [↑](#footnote-ref-12)
13. Az Amerikai Erdélyi Szövetség lapja 1977. 10. 01. [↑](#footnote-ref-13)
14. Ez a beszámoló az Amerikai-Kanadai Magyar Élet 1978. április 8-i számában a 14 és 15. oldalon is olvasható) [↑](#footnote-ref-14)
15. Jimmy Carter 1977-1981 között volt az Egyesült Államok elnöke [↑](#footnote-ref-15)
16. Magyar Nemzet, 1977. december 25 és 1978. január 9. [↑](#footnote-ref-16)
17. Amerikai-Kanadai Magyar Élet, 1981. január 24. [↑](#footnote-ref-17)
18. („Rumania’s Violations of Helsinki Final Act Provisions Protecting the Rights of National, j Religious and Linguistic Minorities” és Witnesses to Cultural Genocide: First-Hand Reports on Rumania’s Minority Policies Today. Az első könyvről: dr. Thiery Ákos: **Magyarok a madridi konferencián,** (Katolikus Magyarok Vasárnapja, 1981. január 11.) [↑](#footnote-ref-18)
19. Ronald Reagan 1981 – 1989 között volt elnök. [↑](#footnote-ref-19)
20. Ellenpontok, Pro-Print Könyvkiadó, Csíkszereda, 2000. [↑](#footnote-ref-20)
21. „A dokumentumot 1983. március 8-i dátummal adták közre. [↑](#footnote-ref-21)
22. Hungarian Human Rights Bulletin, 3. szám, 1985. március [↑](#footnote-ref-22)
23. Nicolae.Ceausescu. beszédéből a Magyar és Német Nemzetiségű Dolgozók Tanácsának 1984. december 27-i, bukaresti együttes ülésén. /Vörös Lobogó, Arad, 1984. december 29./ [↑](#footnote-ref-23)
24. Nicolae Ceausescu: 1984. november 9-i beszédéből a Román Kommunista Párt Bukarest municipiumi, a november 19-22-i XIII. pártkongresszus előkészítő konferenciáján – Erdélyi Magyar Hírügynökség [↑](#footnote-ref-24)
25. Az Ellenpontok MEMORANDUM-át és PROGRAMJAVASLAT-át Tóth Károly Antal dolgozta ki és jelentette meg az Ellenpontok 8. számában. Ezt, azért fontos leszögezni, mert a CHRR munkatársait a szerzőséget illetően félrevezették. Mindez akkor válik megengedhetetlenné, amikor egyes történészek a hamis állítást forrásként használják tudományos dolgozatokhoz, mellőzve a hiteles forrásokat. [↑](#footnote-ref-25)